બદ્રીનાથના મંદિરમાં જવા માટે ઘણી ભીડ હતી. લાંબી લાઇન જોઈને અમને દર્શન કરવા જવાની ઈચ્છા ન થઈ. છતાં ઊભા રહ્યા. ત્યાં અલગ-અલગ પ્રવૃત્તિ જોવાની મજા આવી. એક ભાઈ બદ્રીનાથ લખેલા બીબા વડે બધાને કપાળે ‘બદ્રીનાથ’ છાપી આપતા. કોઈ પ્રસાદ વેચવા ઊભા હોય, કોઈ ચંપલ સાચવવાનું કામ કરતા. લાઈનમાં ઘૂસ મારવા માટે બહાર ઉભેલાઓના નાટકો જોવાની પણ મજા આવતી. ઘણા બધા ગુજરાતીઓ પણ મળી જતા. આ બધું જોતાં લાઇન કયારે પતી ગઈ તેની ખબર ન પડી.